Gauteng-aanlynaansoeke open dan: ‘Afrikaanse ouers moet gou spring’Panyaza Lesufi, (middel) Gautengse LUR vir onderwys, het Donderdag bevestig die aanlynaansoeke vir 2019 se gr.1 en 8-leerders in skole in die provinsie sal amptelik op Maandag 16 April om 08:00 open. Foto: ANA. Panyaza Lesufi, Gautengse LUR vir onderwys, het Donderdag bevestig die aanlynaansoeke vir 2019 se gr.1 en 8-leerders in skole in die provinsie sal amptelik op Maandag 16 April om 08:00 open. “Een van die veranderinge wat ons hierdie jaar aan die stelsel aangebring het, is dat ŉ ouer by enige skool vir toelating van hul kind kan aansoek doen, maak nie saak wat die onderrigmedium van die skool is nie,” het Lesufi gesê. Volgens Melanie Buys, ŉ onderwysspesialis by Helpende Hand se Skoleondersteuningsentrum, vra die aanlynregistrasieproses wel die leerder se huistaal, maar stel dit duidelik dat dit “geen invloed sal hê op die toedeling van ŉ skool nie”. Dit lyk eerder of die afstand wat die skool van ouers se huis of werk is die grootste oorweging by die stelsel dra vir plasing van gr.1 en 8 leerders. Buys het Afrikaansprekende ouers aangemoedig om om dié rede so gou moontlik hul kinders se aansoekproses te voltooi om te verseker dat hul kind by die skool van hul keuse geplaas word, maar ook om te help om die taalbeleid van Afrikaanse skole te bewaar. “Ons bekommernis is dat die departement, soos in die geval van Hoërskool Overvaal, van hierdie geleentheid sal gebruik maak om in te meng met die toedeling van leerders by spesifieke skole, sonder om die skole se taalbeleid in ag te neem. Soos met die Overvaal-geval wil die departement druk op Afrikaanse skole sit om hul taalbeleid te verander om Engelssprekende leerders te akkommodeer.” Buys het gesê indien dit blyk dat daar van ŉ skool se taalbeleid afgewyk word, moet ŉ konsultasieproses met die skoolbeheerliggaam gevolg word. Die besluit om dit te doen moet regmatig, redelik en prosedureel billik geneem word. Verder moet enige versoeke vir die verandering aan dié beleid op skrif gestel word en na die skoolbeheerliggaam verwys word om verder te hanteer. Volgens Lesufi sal ouers ŉ aansoek binne vyf minute kan afhandel en kan hulle tot vyf aansoeke per kind op die stelsel registreer. Hy het Donderdag tydens ŉ mediakonferensie ook gesê die stelsel is gemoderniseer en die kapasiteit is vergroot om tot 30 000 ouers toe te laat om tegelykertyd te registreer. “Enigiemand wat nie data het nie moet na hulle naaste gemeenskapsbiblioteek gaan om die aanlyn aansoekproses vir hulle kind te voltooi,” het Lesufi gesê. Hy het bygevoeg ouers wat fisiek wil aansoek doen kan ook na hul naaste distrikskantoor gaan waar hulle bygestaan sal word, alternatiewelik kan hulle die Gautengse onderwysdepartement se inbelsentrum kontak. Die aanlynregistrasieproses sal op 28 Mei sluit waarna plasing tussen 18 Julie en 31 Oktober sal plaasvind. “Flink optrede van Afrikaanse ouers by Afrikaanse skole kan die nodigheid vir latere regsaksies voorkom as daar politieke druk op skole geplaas word om te verengels. “Afrikaanse ouers moet veilig speel en dadelik om 08:00 op die 16 April aansoek doen. Daarna moet hulle seker maak hul aansoek is korrek deurgestuur en ŉ skermskoot van die nodige kennisgewing maak wat aandui dat hulle volledig geregistreer is,” het Buys bygevoeg.